Nieves Lopez Pastor

Maria de las Nieves Lopez Pastor (Cabra, 1901eko apirilaren 8a - Úbeda, 1978ko martxoaren 23a) espainiar poeta, linotipista eta irakaslea izan zen. Madrilgo "Residencia de Señoritas" delakoan ikasi zuen eta Zuzenbidean lizentziatu zen Madrilgo Unibertsitate Zentraleko Filosofia eta Letren Fakultatean.

 Ibilbidea 
Kordobako Cabra herrian jaio zen 1901eko apirilaren 8an, landa-burgesiako familia batean. 1907 eta 1911 artean, Calasanzeko San Jose Ikastetxean ikasi zuen, eskolatzea gutxienez 8 urtera arte atzeratzen zen garaian. Ondoren, Aguilar y Eslava Bigarren Hezkuntzako Institutu Nazionalean sartu zen.

1923ko urtarrilaren 11n eta oraindik adingabea izan arren, legezko emantzipazioa lortu zuen, garai hartan oso ohikoa ez zena. 1925ean Madrilgo Unibertsitate Zentraleko Zuzenbide Fakultatean matrikulatu zen. 1932tik, gutxienez, linotipista izan zen. Urte horretako abuztuaren 3an, artikulu bat argitaratu zuen El Heraldon. 1933an lortu zuen zuzenbide titulua. Takigrafo titulua ere lortu zuen Madrilgo Eskola Nagusian.

1928 eta 1929 artean, "Residencia de Señoritas" edo Andereñoen Egoitzan egon zen, eta, besteak beste, Delhy Tejerorekin edo Josefina Carabiasekin bizi izan zen. 1935etik gutxienez, María del Reposo de Urquía García-Junco andrearekin bizi izan zen eta harreman sentimentala izan zuen, Federico García Lorcak Granadatik kanpo izan zuen lehen lagunetako bat izan zena. Lopez Pastor eta bere bikotekidea, Reposo de Urquía, Madrilgo Círculo Sáficorekin eta beste gune intelektual batzuekin lotuta egon ziren, hala nola Lyceum Club Femeninorekin. Unibertsitateko giro horretan lotzen da Lopez Pastor 27ko Belaunaldiarekin. Lopez Pastorrek epistolar harreman luzea izan zuen Gabriela Mistralekin, hainbat poema eskaini zizkion eta baita Alfonso Hernández-Catá aurkeztu ere.

1936an, Armadako Zerbitzu Teknikoen Laguntzaileen Kidegoko (CASTA) kide zen, eta gerra zibila piztu zenean, Madrilen egiten zuen lan, Itsas Ministerioko Inprimategiko langile gisa. Ez zuen gatazka armatuan parte hartu.

Errepresio frankista jasan zuen ideal errepublikarrak defendatzeagatik, eta funtzionario-postutik kendu zuten. 1940ko maiatzaren 17an, Gerra Kontseiluan, kartzela zigorra ezarri zioten, bere olerkiekin eta artikuluekin Avante edo Semanario del Hogar Marino bezalako aldizkari aurrerakoietan kolaboratzeagatik. Behin-behineko espetxealdia bete zuen Ventaseko emakumeen kartzelan, harik eta 1940ko uztailaren 12an epaia sinatu zen arte. Horren arabera, "sei hilabete eta egun bateko espetxealdi txikia ezarri zitzaion, enplegua uzteko legezko osagarriarekin, eta jasandako prebentziozko espetxealdi osoa ordaindu zitzaion". Soriako Burgo de Osmako kontzentrazio-esparru frankistan bete zuen zigorra. 1940ko urriaren 19an, Armadako Zerbitzu Teknikoen Laguntzaileen Kidegotik baja eman zitzaion.

Gutxienez 1946ko irailaren 28ra arte, Madrilen bizitzen jarraitu zuen Reposo de Urkiarekin batera, baina egoera prekarioan, Mistrali aitortu zion bezala. 1946ko urriaren 1ean Villanueva del Arzobispoko udal liburutegian eta artxiboan hasi zen lanean, eta hara joan zen bere bikotekidearekin batera. Handik gutxira, herri horretako Nuestra Señora de la Fuensanta Udal Ikastetxeko maistra bihurtu zen, eta filosofia, literatura eta arte eskolak eman zituen. Reposo de Urquiarekin batera, udal liburutegiko funtsak berrantolatzea eta handitzea lortu zuen.

Idazle gisa, 1948an Juan Socaren omenaldian parte hartu zuen. 1954ko Villanueva del Arzobispo-aren "Aportación a una posible historia" lanaren idazketan parte hartu zuen. Hainbat argitalpen egin zituen tokiko prentsan eta aldizkarietan, hala nola "La Opinion de Cabra" eta "El egabrense". 1965ean, bere poemak hainbat autoreren konpilazio poetikoaren parte izan ziren, Juan Socaren "Ala al viento" izenekoa, adibidez. Neurri handi batean landa munduari eta tokiko tradizioei eskainitako bere lanean kezka ekologiko eta soziala antzematen da, bere poema batzuk bere sentimenduen arabera bizitzeko zailtasunak ere islatuz, disidente izateagatik.

1956an Filosofia eta Letretako ikasketak amaitu zituen Unibertsitate Zentralean, Historian espezializatuz, lizentziaturako azken lan gisa La mujer en la obra de Séneca obran testua aurkeztuz. Villanueva del Arzobispoko irakasle zela, ikasleen alfabetizazioan eta prestakuntza artistiko eta literarioan lagundu zuen, tokiko kultura bultzatzeaz gain. Gainera, bere ikasleak Baezako institutuan batxilergoko errebalidaren azterketa egiteko prestatu zituen.

1973an, erretiroa hartu zuen. Ubedara joan zen bizitzera, Reposo de Urkiarekin batera, eta harekin bizi izan zen 1978an hil zen arte. Reposo de Urquia-rekiko harremana hain zegoen finkatuta, ezen haren ilobek ere Lopez Pastorri "Tita Nieves" esaten baitzioten.

 Aintzatespenak 
1932an, Juan Luis Vasallo artistak Lopez Pastorren erretratu eskultorikoa egin zuen, eta El Salon del Heraldo-n erakutsi zuten "Artistas de acción" izeneko taldearen lehen erakustaldian. 1955ean, “Juan Valera” saria irabazi zuen Cabran, bere jaioterrian. 1973an, erretiroa hartu zueneko omenaldia jaso zuen, Villanueva del Arzobispon egindako irakaskuntza eta kultura lana eskertzeko.

1991n, kultur elkarte bat sortu zen bere izenarekin. 1993ko apirilaren 30ean, Villanueva del Arzobispoko Udalak Jienako herri horretako kale bati "Licenciada Nieves López Pastor" izena ematea erabaki zuen. 1994an, bere izena zeraman bigarren hezkuntzako institutu bat inauguratu zen Villanueva del Arzobispon. 

Sevillako Unibertsitateko Andaluzas Ocultas. Medio siglo de mujeres intelectuales (1900-1950) ikerketa lanean aipatutako emakumeetako bat izan zen. 2022an, Alejandro Domínguez Rodríguez (ADORO) hiri-artistak Lopez Pastor irudikatu zuen Villanueva del Arzobispoko horma-irudi batean, 1950 eta 1960 hamarkadetan liburuzain gisa egindako lanaren errekonozimendu gisa, garai hartako gazteen irakurketa eta ikasketa ohiturak hobetu zituelako.
 Erreferentziak 

 Kanpo estekak 

 Webgune ofiziala.

Kategoria:1978ko heriotzak
Kategoria:1901eko jaiotzak
Kategoria:Kordobarrak
Kategoria:27ko Belaunaldia
Kategoria:Lesbianak
Kategoria:Espainiako poetak
Kategoria:Espainiako idazleak
Kategoria:Irakasleak
Kategoria:Preso politikoak